Dýralæknir hefur staðfest að lambið sem drepið var við bæinn Refsmýri í Fellum um helgina hafi verið skotið áður en það var flegið. Hann hefur skilað skýrslu til lögreglunnar.
Bændum á Héraði var brugðið eftir að sauðaþjófur lét til skarar skríða á bænum Refsmýri í Fellum um helgina. Tveggja vikna gamalt lamb fannst skorið og flegið úti á túni og lítil sem engin ummerki eftir verknaðinn. Hjörtur Magnason dýralæknir sem skoðaði lambið skilaði inn skýrslu til lögreglunnar nú í morgun. Hann segir augljóst að þarna hafi vanir menn verið að verki.
Verknaðurinn er sýnilega af einhverjum aðila sem er vanur þessu verklagi, þetta er einhver sem hefur reynslu af þessu athæfi. Þetta er flegið og hamurinn er losaður með höndunum. Það er mjög beint og flott snitt frá brjóstkassa að nára og síðan er farið með hendur og allur kjötskrokkurinn losaður.
Töluverð umræða hefur verið meðal sauðfjárbænda um verknaðinn eftir að málið komst í fjölmiðla og vilja sumir meina að þarna hafi tófan eða jafnvel haförn verið að verki. Það hefur nú verið útilokað þar sem skotsár fundust á lambinu.
Vinstra megin er gat sem er 18 millimetra í þvermál og hægra megin er gat sem er 62 millimetra í þvermál. Og það er ekkert verkfæri sem getur valdið svona götum í gegnum skrokkinn nema haglabyssa.
-Nú sagði hún Agnes, bóndi á bænum að það væri lítil ummerki, ekkert blóð eða slíkt. hvernig er hægt að skýra það ef lambið var skotið?-
Já og hvar eru innyflin? Það er ekkert víst að lambið hafi verið aflífað akkúrat á þessum stað.
Sem gamall reynslubolti þá er ég ekkert hissa á þessu því þetta er til alls staðar í Evrópu, því miður. En það er ömurlegt að sjá upp á þetta.
-Gerir þú þér einhverja grein fyrir því hvað þeim gengur til sem gera svona?-
Það er mögulegt að þetta fólk sé að skaffa sér grillmat.